1000 kroner ekstra om måneden de næste tre år til landets buschauffører. Det er resultatet af ny overenskomst.

Med den nye overenskomst på plads kan omkring 10.000 rutebil- og buschauffører nu se frem til 1000 kroner ekstra i lønposen om måneden hvert år de næste tre år. Fagforbundet 3F og Arbejdsgiverforeningen for Kollektiv Trafik kunne torsdag skrive under på aftalen for chauffører i hele landet. Det er første gang i lang tid, at parterne selv kunne finde fælles fodslag uden forligsmandens hjælp. 3F's forhandler Jan Villadsen er godt tilfreds med resultatet. - Inklusiv stigninger i pension og feriepenge vil buschaufførernes løn være steget med cirka 40.000 kroner om året om tre år. Og overenskomsten er kommet i hus, uden at der er blevet ændret på arbejdstidens tilrettelæggelse, siger han til 3F's nyhedsbrev. Overenskomsten er treårig og gælder således frem til 2009, hvor der også er fire kroner ekstra i timen til chauffører, der uddanner sig til buschauffører. På den måde sikres faglærte chauffører lidt ekstra i posen. /ritzau/